Zuma se herroeping nie die papier werd waarop dit geskryf is nie, sê DAPres. Jacob Zuma (2 November 2017). Foto: Elmond Jiyane/GCIS Die skrywe wat die ANC aan pres. Jacob Zuma oorhandig het om hom te herroep, die party wat hom ontplooi het om as staatshoof op te tree, is nie die papier werd waarop dit geskryf is nie, het die Demokratiese Alliansie Dinsdag gesê. “Hierdie herroeping is ŉ interne ANC-resolusie, niks meer nie. Dit het geen invloed op Jacob Zuma se huidige status as president van die republiek nie, en Zuma kan dit eenvoudig ignoreer,” het Mmusi Maimane, leier van die DA, kort ná die ANC se aankondiging, dat Zuma herroep word, gesê. “Tensy Zuma sy bedanking indien, is die herroeping niks werd nie. Die feit bly staan – Jacob Zuma bly die president en bly aan bewind. En solank as wat dit die geval is, sal ons land daaronder ly.” Maimane hou vol die enigste manier om Zuma te ontsetel, as hy weier om te bedank, is deur ŉ mosie van wantroue. ŉ Mosie van wantroue, wat die EFF versoek het, is reeds vir 22 Februarie geskeduleer. Maimane en ander opposisieleiers wil hê die mosie moet na hierdie week vervroeg word, en versoek ook ŉ vervroegde verkiesing. “Enigiemand wat die volgende president van hierdie land wil wees, moet die mandaat van die mense hê, en dit kan net deur ŉ vervroegde verkiesing gebeur,” het hy bygevoeg. “Die mense moet die nuwe Suid-Afrikaanse president kies, nie ŉ paar kaders binne die ANC met die regte verbintenisse nie.”